Det er ikke kun danske tatovører, der har fundet vej til Nordic Ink festival i år. Danmarks ældste tattoofestival har i år trukket artister fra både øst og vest. - Jeg prøver bare at vise de små ting, jeg ved noget om, siger Melvin Tay, der har taget turen til Frederikshavn fra Singapore for at deltage ved dette års Nordic Ink Festival. I år er der tatovører fra 16 forskellige lande blandt andet Singapore, hvor Melvin Tay kommer fra - Jeg er her ikke for at sælge tatoveringer, for der er så mange dygtige artister her. Jeg er her for at sælge mine idéer, mine orientalske idéer, siger Melvin Tay. Til Nordic Ink Festival er Melvin Tay ved at færdiggøre en tatovering i hans helt særlige stil. En tatovering, der indtil videre har taget 24 timer fordelt over to sessioner. Den første for et år siden. - Typen af mine tatoveringer er nye, fordi der aldrig har været nogen, der har forstået at få kinesisk kultur med i tatoveringer, siger Melvin Tay. Inspireret af gammel kinesisk kunst I sine tatoveringer bruger Melvin Tay elementer fra flere hundrede år gammel kinesisk maler- og kaligrafikunst. - I Europa ser jeg ikke mange, der gør, hvad jeg gør. Jeg håber, at der en dag er flere mennesker, der vil kunne lide mine ting, siger Melvin Tay. De sidste ni år har Melvin Tay rejst verden rundt til forskellige tatoveringsarrangementer i både London, Berlin, Amsterdam og altså også Frederikshavn. - Alle tatovørerne prøver at vise de små ting, de ved til fællesskabet. Det er vores job, siger Melvin Tay. Tatovører fra både øst og vest Og Melvin Tay er langt fra den eneste udenlandske tatovør, der har taget den lange tur nord på. - Det er en mulighed for mig for at se, hvad folk i Norden laver, siger Erikc Ortiz, der er tatovør fra Frankrig. - Man møder nogle artister, som man ikke ville møde, hvis man bare sad hjemme i studiet, siger Calypso Saga, der til daglig tatoverer i London. - Man udveksler idéer om tatoveringsbranchen, om tatoveringer, om designs, fortæller Gabrielle Farkona, der med fly og tog er kommet fra Cypern for at deltage i Nordic Ink Festival. I år er femte gange Melvin Tay har taget den 16 timer lange tur fra Singapore til Nordic Ink Festival. - Jeg håber, at de også vil invitere mig næste år. Når invitationen kommer, så kommer jeg, siger Melvin Tay.

Referat:
Flere tatovører er rejst i flere timer for at deltage ved dette års Nordic Ink Festival. I år deltager tatovører fra 16 forskellige lande.